Γνωμοδότηση της Επιτροπής σύμφωνα με το άρθρο 251 παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου για την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού περί τροποποιήσεως της πρότασης της Επιτροπής σύμφωνα με το άρθρο 250, παράγραφος 2 της συνθήκης ΕΚ

2001/0235 (COD)

Γνωμοδότηση της Επιτροπής σύμφωνα με το άρθρο 251 παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση κανονισμού του Ευρωπαϊκού Κοινοβουλίου και του Συμβουλίου για την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού

1. Εισαγωγη

Το άρθρο 251 παράγραφος 2, τρίτο εδάφιο, στοιχείο γ) της συνθήκης ΕΚ προβλέπει ότι η Επιτροπή γνωμοδοτεί επί των τροποποιήσεων που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της επί των τροποποιήσεων τις οποίες πρότεινε το Ευρωπαϊκό Κοινοβούλιο.

2. Ιστορικο

α) Στις 10 Οκτωβρίου 2001, η Επιτροπή υπέβαλε τέσσερις νομοθετικές προτάσεις για τη δημιουργία του Ενιαίου Ευρωπαοκού Ουρανού [1], με σκοπό την έγκρισή τους σύμφωνα με τη διαδικασία συναπόφασης που προβλέπεται στο άρθρο 251 της συνθήκης για την ίδρυση της Ευρωπαϊκής Κοινότητας.

[1] Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό του πλαισίου για την υλοποίηση του ενιαίου ευρωπαϊκού ουρανού (COM(2001) 123 τελικό/2 της 30.11.2001 - 2001/0060 (COD).

β) Στις 15 Μαΐου 2002, η Επιτροπή των Περιφερειών διατύπωσε θετική γνώμη.

γ) Στις 17 Ιουλίου 2002, η Ευρωπαϊκή Οικονομική και Κοινωνική Επιτροπή διατύπωσε θετική γνώμη.

δ) Στις 3 Σεπτεμβρίου 2002, το Ευρωπαϊκό Κοινοβούλιο εξέδωσε, κατά την πρώτη ανάγνωση, γνωμοδότηση όπου περιλαμβάνονται 113 τροπολογίες επί των προτάσεων της Επιτροπής.

ε) Στις 26 Νοεμβρίου 2002 (COM(2002) 658 τελικό), η Επιτροπή ενέκρινε, σύμφωνα με το άρθρο 250 παράγραφος 2 της Συνθήκης, τροποποιημένες προτάσεις στις οποίες ενσωματώνονται, εξ ολοκλήρου ή εν μέρει, 82 και απορρίπτονται 31 από τις τροπολογίες που ενέκρινε το Ευρωπαϊκό Κοινοβούλιο.

στ) Στις 18 Μαρτίου 2003, το Συμβούλιο ενέκρινε ομόφωνα την κοινή του θέση.

ζ) Στις 3 Ιουλίου 2003, το Ευρωπαϊκό Κοινοβούλιο ενέκρινε, σε δεύτερη ανάγνωση, δύο ψηφίσματα που περιλαμβάνουν 50 τροπολογίες επί της κοινής θέσης.

3. Στοχοι των Προτασεων της Επιτροπησ

Το σύστημα ελέγχου της εναερίου κυκλοφορίας στην Κοινότητα λειτουργεί σχεδόν στα όρια των δυνατοτήτων του. Αποτελεί, συνεπώς, πηγή καθυστερήσεων της εναέριας κυκλοφορίας. Οι καθυστερήσεις καθιστούν τις αεροπορικές μεταφορές απρόβλεπτες για τους επιβάτες των αεροπορικών μεταφορών και τους φορείς εκμετάλλευσης και επιβάλλουν τεράστιο οικονομικό κόστος στους αερομεταφορείς και τους καταναλωτές. Λόγω της έλλειψης δυναμικότητας του συστήματος ελέγχου της εναέριας κυκλοφορίας διακυβεύεται επίσης η λειτουργία της εσωτερικής αγοράς. Η έλλειψη αυτή προέρχεται κυρίως από τον κατακερματισμό του συστήματος διαχείρισης της εναέριας κυκλοφορίας (Air Traffic Management - ATM), που οδηγεί επίσης σε υψηλό κόστος συντονισμού. Υπάρχει συνεπώς ανάγκη να βελτιωθεί η διαλειτουργικότητα του συστήματος μεταξύ των διαφόρων κρατών μελών.

Για να αποκαταστήσει τις ελλείψεις αυτές, η Επιτροπή ενέκρινε, τον Οκτώβριο του 2001, νομοθετική δέσμη με σκοπό την επίτευξη του στόχου δημιουργίας ενός Ενιαίου Ευρωπαϊκού Ουρανού. Η προτεινόμενη νομοθεσία αποβλέπει:

- στο να βελτιωθεί και να ενισχυθεί η ασφάλεια,

- στην επίτευξη περισσότερο αποτελεσματικών και ολοκληρωμένων υπηρεσιών αεροναυτιλίας, βάσει παροχής υπηρεσιών με γνώμονα τη ζήτηση,

- στο να αναδιαρθρωθεί ο Ευρωπαϊκός Εναέριος Χώρος σε συνάρτηση με τη ροή της κυκλοφορίας, παρά σύμφωνα με τα εθνικά σύνορα,

- στη δημιουργία επιπλέον δυναμικότητας και στην αύξηση της συνολικής αποτελεσματικότητας του συστήματος ATM.

Η νομοθετική δέσμη της Επιτροπής περιλαμβάνει τέσσερις προτάσεις κανονισμού, που καλύπτουν τα βασικά στοιχεία για ένα ομοιογενές σύστημα ΑΤΜ.

3.1 Κανονισμός του Ευρωπαϊκού Κοινοβουλίου και του Συμβουλίου για τον καθορισμό του πλαισίου υλοποίησης του Ενιαίου Ευρωπαϊκού Ουρανού (2001/0060 (COD))

Η εν λόγω πρόταση κανονισμού ορίζει το τέλος του 2004 ως την προθεσμία για τη δημιουργία του Ενιαίου Ευρωπαϊκού Ουρανού και προτείνει θεσμικό πλαίσιο για την υλοποίηση του στόχου αυτού. Σύμφωνα με το πλαίσιο αυτό, η Κοινότητα νομοθετεί, ο Eurocontrol, κατά περίπτωση, προετοιμάζει σχέδια μέτρων με σκοπό την ενσωμάτωσή τους στο κοινοτικό δίκαιο και τα κράτη μέλη επιβάλλουν τους κανόνες, με την επιφύλαξη του ρόλου της Επιτροπής ως θεματοφύλακα της Συνθήκης. Με τον ανωτέρω κανονισμό προτείνεται επίσης σημαντική ενίσχυση του διεθνούς συντονισμού. Το θεσμικό πλαίσιο αποσκοπεί στην εξάλειψη της διοικητικής και οργανωτικής συμφόρησης στο πεδίο των διαδικασιών λήψης αποφάσεων και επιβολής στον τομέα της διαχείρισης της εναέριας κυκλοφορίας (ATM).

3.2 Κανονισμός του Ευρωπαϊκού Κοινοβουλίου και του Συμβουλίου σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (2001/0235 (COD))

Η παρούσα πρόταση κανονισμού αποσκοπεί στην προώθηση της ασφαλούς και αποδοτικής παροχής υπηρεσιών αεροναυτιλίας, με ομοιογενή και διαλειτουργικό τρόπο σε ολόκληρη την Κοινότητα. Εξασφαλίζει λειτουργικό διαχωρισμό μεταξύ των εθνικών εποπτικών αρχών και των παρόχων υπηρεσιών αεροναυτιλίας. Ο διαχωρισμός αυτός είναι συμβατός τόσο με δημόσια όσο και με ιδιωτικά μέσα ιδιοκτησίας και παροχής υπηρεσιών - οποιοδήποτε μοντέλο και να υιοθετήσουν τα επιμέρους κράτη μέλη. Οι απαιτήσεις ασφάλειας του Eurocontrol θα μεταφερθούν στους κοινοτικούς κανόνες. Ο κανονισμός εισάγει σύστημα πιστοποίησης για υπηρεσίες αεροναυτιλίας με τον καθορισμό εναρμονισμένων απαιτήσεων για την παροχή τους σε κοινοτικό επίπεδο. Τα κράτη μέλη θα διατηρήσουν τη δικαιοδοσίας τους να ορίζουν παρόχους υπηρεσιών που θα λειτουργούν υπό συνθήκες μονοπωλίου (υπηρεσίες ελέγχου της εναέριας κυκλοφορίας). Ο κανονισμός επιτρέπει επίσης την αναθεώρηση του παρόντος συστήματος τελών, ώστε να ενθαρρυνθεί η αποδοτική χρήση και η αποδοτική παροχή υποδομής ΑΤΜ.

3.3 Κανονισμός του Ευρωπαϊκού Κοινοβουλίου και του Συμβουλίου σχετικά με την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού (2001/0236 (COD))

Με την παρούσα πρόταση κανονισμού δημιουργείται ένας κοινοτικός εναέριος χώρος που συμπεριφέρεται ως ενιαίο λειτουργικό "συνεχές", όπου οι κοινές διαδικασίες για το σχεδιασμό, τον προγραμματισμό και τη διαχείριση του εναέριου χώρου θα εγγυώνται τις ασφαλείς επιδόσεις ολόκληρου του δικτύου διαχείρισης της εναέριας κυκλοφορίας. Στον κανονισμό ορίζονται οι αρχές που διέπουν την οργάνωση και τη χρήση του εναέριου χώρου, το συντονισμό μεταξύ του πολιτικού και του στρατιωτικού τομέα και τη διαχείρισης της ροής της εναερίου κυκλοφορίας. Οι σημαντικότερες ενέργειες θα είναι η δημιουργία Ευρωπαϊκής Περιοχής Πληροφοριών Πτήσης Ανώτερου Εναέριου Χώρου, η οποία θα αντικαταστήσει τις υπάρχουσες εθνικές ζώνες, και η αναδιάρθρωση του εναέριου χώρου σε λειτουργικά τμήματα εναέριου χώρου κατάλληλου μεγέθους, με βάση κριτήρια ασφάλειας και αποτελεσματικότητας, ανεξαρτήτως εθνικών συνόρων.

3.4 Κανονισμός του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας ((2001/0237 (COD))

Στην παρούσα πρόταση κανονισμού καθορίζονται οι αναγκαίες προϋποθέσεις για την εξασφάλιση διαλειτουργικότητας στην Κοινότητα μεταξύ των διαφόρων συστημάτων και συστατικών στοιχείων του δικτύου διαχείρισης εναέριας κυκλοφορίας και της αναβάθμισής τους σε νέες τεχνολογίες, κατά περίπτωση. Κεντρικός πυλώνας του κανονισμού αυτού είναι ο καθορισμός και η διαχείριση των διαδικασιών τυποποίησης της ευρωπαϊκής ΑΤΜ, συμπεριλαμβανομένων των διαδικασιών εκτίμησης της συμμόρφωσης, σύμφωνα με τις κοινοτικές πολιτικές του εν λόγω τομέα.

4. Γνωμη της Επιτροπησ επι των τροπολογιων του Ευρωπαϊκου Κοινοβουλιου

4.1 Κανονισμός του Ευρωπαϊκού Κοινοβουλίου και του Συμβουλίου για τον καθορισμό του πλαισίου υλοποίησης του Ενιαίου Ευρωπαϊκού Ουρανού (2001/0060 (COD))

Το Ευρωπαϊκό Κοινοβούλιο ενέκρινε, σε δεύτερη ανάγνωση, 18 τροπολογίες επί της κοινής θέσης του Συμβουλίου.

Η Επιτροπή αποδέχεται 5 τροπολογίες εξ ολοκλήρου, 6 κατ'αρχήν, μετά από αναδιατύπωση.

Θα πρέπει ωστόσο να απορρίψει εξ ολοκλήρου 7 τροπολογίες.

4.1.1 Τροπολογίες που έγιναν δεκτές από την Επιτροπή (5 τροπολογίες εξ ολοκλήρου)

Η Επιτροπή πιστεύει ότι οι τροπολογίες 2, 5, 16, 17 και 18 αποτελούν ουσιαστικές βελτιώσεις και χρήσιμες διευκρινίσεις επί του κειμένου.

4.1.1.1 Ουσιαστικές βελτιώσεις (2 τροπολογίες εξ ολοκλήρου)

Η τροπολογία 5 και η τροπολογία 18 διαγράφουν την παραπομπή σε εκπαιδευτικές ασκήσεις των ενόπλων δυνάμεων αντίστοιχα στην αιτιολογική σκέψη 19 και στη ρήτρα διασφάλισης (άρθρο 11, 5η περίπτωση). Η Επιτροπή θεωρεί περιττή την παραπομπή αυτή. Οι έννοιες της οργάνωσης των ενόπλων δυνάμεων και των στρατιωτικών επιχειρήσεων στην αιτιολογική σκέψη 19 και το άρθρο 11 της κοινής θέσης ήδη καλύπτουν τα θέματα εκπαίδευσης. Επιπλέον, το πεδίο της νομοθετικής δέσμης, όπως ορίζεται στο άρθρο 1, εξαιρεί οιαδήποτε νομοθετικά μέτρα στον τομέα των στρατιωτικών επιχειρήσεων και ασκήσεων, ιδίως όσον αφορά την εναέρια κυκλοφορία βάσει στρατιωτικών κανόνων (OAT = Operational Air Traffic - Επιχειρησιακή Στρατιωτική Κυκλοφορία). Οι τροπολογίες αυτές θα συμβάλουν επίσης στην αποσαφήνιση του πεδίου των άρθρων 7 και 8 στον κανονισμό "εναέριος χώρος" που αφορά την ευέλικτη χρήση του εναέριου χώρου. Ο χώρος αυτός έχει διττή χρήση καθώς μπορεί να χρησιμοποιηθεί τόσο για στρατιωτικούς όσο και μη στρατιωτικούς σκοπούς. Η διττή χρήση του εναέριου χώρου, είτε για πτήσεις της πολιτικής αεροπορίας, είτε για στρατιωτικές ασκήσεις, εμπίπτει στο πεδίο της νομοθετικής δέσμης με στόχο να καταστεί όντως ευέλικτη και αποτελεσματική και να υπόκειται σε ουσιαστικό έλεγχο.

4.1.1.2 Χρήσιμες διευκρινίσεις (3 τροπολογίες εξ ολοκλήρου)

Η τροπολογία 2 (στην αιτιολογική σκέψη 9) επεκτείνει την έννοια της δημόσιας αρχής σε όλες τις υπηρεσίες αεροναυτιλίας, που υπόκειται στην αρχή του διαχωρισμού μεταξύ ρυθμιστικών και επιχειρησιακών λειτουργιών. Η Επιτροπή μπορεί να κάνει δεκτή την τροπολογία αυτή υπό την προϋπόθεση ότι θα διαγραφεί ο κατάλογος υπηρεσιών (μέσα σε εισαγωγικά) εφόσον αντιβαίνει στον ορισμό των υπηρεσιών αεροναυτιλίας βάσει του άρθρου 2.

Οι τροπολογίες 16 και 17 (στα άρθρα 9 και 10) προσθέτουν ένα νέο κείμενο το οποίο αποσαφηνίζει το πεδίο επανεξέτασης των επιδόσεων και αξιολόγησης του αντίκτυπου.

4.1.2 Τροπολογίες που έχουν γίνει δεκτές κατ'αρχήν, με εκ νέου διατύπωση (6 τροπολογίες)

Οι τροπολογίες 3 και 12 (νέα αιτιολογική σκέψη και άρθρο) τονίζουν τη σημασία συμβουλευτικής συμμετοχής του κλάδου σχετικά με την υλοποίηση του Ενιαίου Ευρωπαϊκού Ουρανού και, προς το σκοπό αυτό, την καθιέρωση ενός συμβουλευτικού οργάνου του κλάδου. Η Επιτροπή συμφωνεί με την ανάγκη πλήρους και ουσιαστικής διαβούλευσης με τον κλάδο. Κατά συνέπεια, η Επιτροπή μπορεί να αποδεχθεί την ενίσχυση της αρχής της διαβούλευσης και του διαλόγου με εκπροσώπους του κλάδου σύμφωνα με την ανακοίνωσή της της 11.12.2002 (COM(2002) 704 τελικό). Ως προς τη δημιουργία ενός οργάνου, απαιτείται αναδιατύπωση ώστε να αποφευχθεί να θιγεί το δικαίωμα πρωτοβουλίας της Επιτροπής και ο ρόλος της επιτροπής για τον Ενιαίο Ουρανό.

Τροπολογίες 4 και 15 (νέα αιτιολογική σκέψη και νέο άρθρο). Η Επιτροπή είναι υπέρ της εισαγωγής ενός μηχανισμού επιβολής κυρώσεων σε φορείς παροχής υπηρεσιών που παραβιάζουν τις διατάξεις του κανονισμού. Ωστόσο, ο μηχανισμός θα πρέπει να καθορισθεί με ομοιόμορφο τρόπο σε ολόκληρη την Κοινότητα και να συνδέεται με τις υποχρεώσεις που επιβάλλονται στους αερομεταφορείς και τους φορείς παροχής υπηρεσιών.

Η τροπολογία 6 (στο άρθρο 1) επαναφέρει το κείμενο της πρότασης της Επιτροπής σχετικά με το πεδίο εφαρμογής του "κανονισμού" πλαίσιο. Η Επιτροπή συμφωνεί ότι το πεδίο της κοινοτικής δράσης θα πρέπει να έχει καταστεί σαφές προτού καθορισθούν τα όρια των δράσεων αυτών σε σχέση με την κυριαρχία των κρατών μελών στον εθνικό εναέριο χώρο τους και στην πολιτική άμυνας. Η εν λόγω τροπολογία θα μπορούσε συνεπώς να γίνει δεκτή παράλληλα με το κείμενο της κοινής θέσης του Συμβουλίου.

Η τροπολογία 7 (στο άρθρο 2) διευκρινίζει ότι το νομικό καθεστώς των φορέων παροχής υπηρεσιών αποτελεί θέμα επιλογής των κρατών μελών. Η διάταξη αυτή φαίνεται όντως περιττή δεδομένου ότι η νομοθετική δέσμη δεν προβλέπει κάτι σχετικό με το θέμα αυτό.

4.1.3 Τροπολογίες που απορρίφθηκαν από την Επιτροπή (7 τροπολογίες εξ ολοκλήρου)

Η Επιτροπή πιστεύει ότι οι τροπολογίες 1, 8, 9, 10, 11, 13 και 14 είναι αντίθετες με τις βασικές αρχές και τη φιλοσοφία της πρότασής της.

Η τροπολογία 1 (στην αιτιολογική σκέψη 3) περιορίζει το στόχο των υπηρεσιών αεροναυτιλίας στην προστασία των επιβατών και των ομάδων του πληθυσμού που υφίστανται τις συνέπειες των πτήσεων. Η διατύπωση αυτή θα ανέτρεπε το βασικό ρόλο των υπηρεσιών αεροναυτιλίας για τη στήριξη της ομαλής και ασφαλούς λειτουργίας των αερομεταφορών, γεγονός που είναι απαράδεκτο.

Οι τροπολογίες 8 και 9 (στο άρθρο 2) τροποποιούν τους ορισμούς της "διαχείρισης της ροής της εναέριας κυκλοφορίας" και του "τομέα". Οι ορισμοί αυτοί απορρέουν από το γλωσσάριο της ICAO, που αποτελεί την γενικώς αποδεκτή βάση αναφοράς εκ μέρους των φορέων διαχείρισης της εναερίου κυκλοφορίας. Κατά συνέπεια, οι τροπολογίες απορρίπτονται.

Οι τροπολογίες 10 και 11 (στο άρθρο 5) εισάγουν παραπομπή στη "στρατιωτική" διάσταση της επιτροπής Ενιαίου Ουρανού και στη συμμετοχή του Eurocontrol στην επιτροπή αυτή. Η διατύπωση των τροπολογιών αυτών δεν είναι σύμφωνη με την απόφαση 1999/468/ΕΚ για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή. Η Επιτροπή δεν μπορεί συνεπώς να δεχθεί τις εν λόγω τροπολογίες.

Η τροπολογία 13 (στο άρθρο 6) καλεί την Επιτροπή να εργαστεί με συνέπεια προς την κατεύθυνση της επέκτασης του Ενιαίου Ευρωπαϊκού Ουρανού σε όσο το δυνατόν ευρύτερη ευρωπαϊκή κλίμακα. Ωστόσο, ο στόχος αυτός θα εξαρτηθεί τελικά από τη συνολική κοινοτική δράση, συμπεριλαμβανομένης της Επιτροπής. Η προτεινόμενη διατύπωση είναι ατελής και συνεπώς δεν γίνεται δεκτή.

Η τροπολογία 14 (στο άρθρο 7) ζητεί από την Επιτροπή να κάνει χρήση των μεθόδων εργασίας του Eurocontrol, συμπεριλαμβανομένων των διαδικασιών διαβούλευσης, κατά την εκπόνηση εκτελεστικών κανόνων. Οι διαδικασίες αυτές πρέπει να διευκρινισθούν στο πλαίσιο των εντολών για την ανάπτυξη εκτελεστικών κανόνων. Μία τέτοια ενέργεια αποβλέπει κυρίως στην εγγύηση της συμμόρφωσης με τις διαδικασίες της Επιτροπής όσον αφορά τις διαβουλεύσεις με τους ενδιαφερομένους και την απουσία σύγκρουσης συμφερόντων. Η Επιτροπή δεν μπορεί να δεχθεί την τροπολογία αυτή.

4.2 Κανονισμός του Ευρωπαϊκού Κοινοβουλίου και του Συμβουλίου όσον αφορά την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (2001/0235 (COD))

Το Ευρωπαϊκό Κοινοβούλιο ενέκρινε, σε δεύτερη ανάγνωση, 16 τροπολογίες στην κοινή θέση του Συμβουλίου.

Η Επιτροπή μπορεί να κάνει δεκτές 6 τροπολογίες εξ ολοκλήρου, 8 κατ'αρχήν (εκ των οποίων μία εν μέρει), μετά από αναδιατύπωση.

Είναι ωστόσο αναγκασμένη να απορρίψει 2 τροπολογίες εξ ολοκλήρου και 1 εν μέρει.

4.2.1 Τροπολογίες που έγιναν δεκτές από την Επιτροπή (6 τροπολογίες εξ ολοκλήρου)

Η Επιτροπή πιστεύει ότι οι τροπολογίες 3, 9, 10, 11, 12 και 14 αποτελούν ουσιαστικές βελτιώσεις και επιφέρουν χρήσιμες διευκρινίσεις στο κείμενο.

4.2.1.1 Ουσιαστικές βελτιώσεις (2 τροπολογίες εξ ολοκλήρου)

Η τροπολογία 3 (νέα αιτιολογική σκέψη) υποστηρίζει την έννοια ενός ευέλικτου ορισμού των τελών διαδρομής για να επιτραπεί η σύσταση των αναγκαίων χρηματικών αποθεματικών. Τα αποθεματικά αυτά θα επιτρέψουν την αποφυγή επιβάρυνσης χρηστών και φορέων παροχής υπηρεσιών από απρόσμενες αυξήσεις τελών λόγω ξαφνικής κάμψης της εναερίου κυκλοφορίας.

Η τροπολογία 12 (στο άρθρο 10) επαναφέρει το κείμενο της πρότασης της Επιτροπής σχετικά με την υποχρέωση των κρατών μελών να τηρούν ενήμερη την Επιτροπή για τον τρόπο με τον οποίο οργανώνεται η συνεργασία μεταξύ του πολιτικού και στρατιωτικού τομέα στην εναέρια κυκλοφορία. Η Επιτροπή θεωρεί ότι η διάταξη αυτή συνάδει με το πεδίο εφαρμογής της νομοθετικής δέσμης μέτρων, δεδομένου ότι αφορά συμφωνίες οι οποίες επιβάλλονται σε υπηρεσίες αεροναυτιλίας για την ικανοποίηση στρατιωτικών υποχρεώσεων.

4.2.1.2 Χρήσιμες διευκρινίσεις (4 τροπολογίες εξ ολοκλήρου)

Η τροπολογία 9 (στο άρθρο 6) προσθέτει ένα νέο κείμενο, το οποίο διευκρινίζει τη φύση και το πεδίο των όρων που συνδέονται με τα πιστοποιητικά.

Η τροπολογία 10 (στο άρθρο 7) διευκρινίζει την περίοδο εντός της οποίας τα κράτη μέλη καλούνται να ορίσουν έναν ή περισσότερους παρόχους υπηρεσιών εναέριας κυκλοφορίας σε σχέση με τα λειτουργικά τμήματα του εναέριου χώρου.

Οι τροπολογίες 11 και 14 (στα άρθρα 7 και 14) αποτελούν συντακτικές βελτιώσεις.

4.2.2 Τροπολογίες που γίνονται δεκτές κατ'αρχήν, μετά από αναδιατύπωση (7 τροπολογίες - 1 εν μέρει)

Οι τροπολογίες 1 και 4 (νέα αιτιολογική σκέψη και νέο άρθρο) αποσκοπούν στην εκ νέου εισαγωγή της κοινωνικής διάστασης στο κείμενο, ιδιαίτερα δε όσον αφορά την ανάγκη νομοθετικής δράσης για τη βελτίωση της διαθεσιμότητας ελεγκτών και την εναρμόνιση των διαδικασιών χορήγησης αδειών στους ελεγκτές. Η Επιτροπή μπορεί να κάνει δεκτές τις τροπολογίες αυτές, μετά από αναδιατύπωση.

Οι τροπολογίες 2 και 8 (στην αιτιολογική σκέψη 9 και το άρθρο 6) καθορίζουν μία μέγιστη και μία ελάχιστη περίοδο ισχύος των πιστοποιητικών, δέκα και πέντε έτη αντιστοίχως. Η Επιτροπή προτιμά η περίοδος αυτή να καθορίζεται από τα κράτη μέλη βάσει των όρων που επισυνάπτονται στα πιστοποιητικά (παράρτημα ΙΙ). Ωστόσο, στηρίζει την ιδέα εναρμόνισης των περιόδων αυτών σε ολόκληρη την Κοινότητα.

Οι τροπολογίες 5, 6 και 7 (στο άρθρο 5) προσθέτουν ένα νέο κείμενο με το οποίο διευκρινίζεται το πεδίο εφαρμογής των κοινών απαιτήσεων. Μολονότι θεωρούνται δεκτές κατ'αρχήν, οι προσθήκες αυτές θα τονίσουν ορισμένα ειδικά θέματα των κοινών απαιτήσεων. Για το λόγο αυτό, χρειάζεται αναδιατύπωση ώστε να αποφευχθεί η έλλειψη ισορροπίας στον εντοπισμό των διαφόρων τομέων στους οποίους θα πρέπει να εφαρμοστούν κοινές απαιτήσεις.

Η τροπολογία 15, 1ο μέρος (στο άρθρο 14) επαναφέρει το κείμενο της πρότασης της Επιτροπής όσον αφορά τις οικονομικές ρυθμίσεις και ειδικότερα τα κίνητρα. Η Επιτροπή δεν διαπιστώνει σημαντικές διαφορές μεταξύ της κοινής θέσης και του προτεινόμενου κειμένου, εκτός από το δικαίωμα που παρέχεται στα κράτη μέλη να αποφασίζουν για την εφαρμογή των κινήτρων αυτών.

4.2.3 Τροπολογίες που απορρίφθηκαν από την Επιτροπή (2 τροπολογίες εξ ολοκλήρου - 1 εν μέρει)

Η Επιτροπή πιστεύει ότι οι τροπολογίες 13, 15.2ο μέρος και 16 είναι αντίθετες με τις βασικές αρχές και τη φιλοσοφία της πρότασής της.

Η τροπολογία 13 (στο άρθρο 12) εισάγει τις αρχές της εμπορικής αξίας των επιχειρησιακών δεδομένων. Η εφαρμογή της αρχής αυτής θα πρέπει να αποφασίζεται κατά περίπτωση. Ορισμένα επιχειρησιακά δεδομένα παρέχονται όντως δωρεάν, σύμφωνα με τις διατάξεις της ICAO. Για το λόγο αυτό, η Επιτροπή δεν μπορεί να κάνει δεκτή την εν λόγω τροπολογία.

Η τροπολογία 15, 2ο μέρος (στο άρθρο 14) περιορίζει τις σταυροειδείς επιδοτήσεις μεταξύ υπηρεσιών αεροναυτιλίας σε εξαιρετικές περιπτώσεις. Οι επιδοτήσεις αυτές αφορούν κατά κύριο λόγο τον καθορισμό των βάσεων κοστολόγησης και ήδη προβλέπονται για το θέμα αυτό ειδικοί κανόνες στο άρθρο 14 παράγραφος 2 στοιχείο δ) της κοινής θέσης.

Η τροπολογία 16 (στο άρθρο 18) διαγράφει τη μεταβατική περίοδο για την έναρξη ισχύος του συστήματος πιστοποίησης. Ωστόσο, η εν λόγω μεταβατική περίοδος θεωρείται αναγκαία. Εξαρτάται από την ύπαρξη κοινών απαιτήσεων και επιτρέπει στους φορείς παροχής υπηρεσιών να προσαρμόζονται στις εν λόγω απαιτήσεις.

4.3 Κανονισμός του Ευρωπαϊκού Κοινοβουλίου και του Συμβουλίου σχετικά με την οργάνωση και χρήση του εναέριου χώρου στο πλαίσιο του Ενιαίου Ευρωπαϊκού Ουρανού (2001/0236 (COD))

Το Ευρωπαϊκό Κοινοβούλιο ενέκρινε, σε δεύτερη ανάγνωση, 15 τροπολογίες στην κοινή θέση του Συμβουλίου.

Η Επιτροπή μπορεί να κάνει δεκτές 8 από τις τροπολογίες αυτές εξ ολοκλήρου και 5 κατ'αρχήν, μετά από αναδιατύπωση.

Ωστόσο, είναι αναγκασμένη να απορρίψει εξ ολοκλήρου 2 τροπολογίες.

4.3.1 Τροπολογίες που έγιναν δεκτές από την Επιτροπή (8 τροπολογίες εξ ολοκλήρου)

Η Επιτροπή θεωρεί ότι οι τροπολογίες 17, 18, 19, 20, 21, 22, 24 και 28 αποτελούν σημαντικές αλλαγές επί της ουσίας, επιφέρουν πραγματικές βελτιώσεις και χρήσιμες διευκρινίσεις στο κείμενο.

4.3.1.1 Αλλαγές επί της ουσίας (2 τροπολογίες)

Η τροπολογία 24 (νέο άρθρο) επαναφέρει το κείμενο της πρότασης της Επιτροπής με στόχο την επέκταση της έννοιας της Ευρωπαϊκής Περιοχής Πληροφοριών Πτήσης Κατωτέρου Εναέριου Χώρου.

Η τροπολογία 28 (νέο άρθρο) επεκτείνει την έννοια των λειτουργικών τμημάτων εναέριου χώρου στον κατώτερο εναέριο χώρο. Η τροπολογία αυτή θα μπορούσε να γίνει δεκτή μετά από αλλαγές που αφορούν τη διατύπωση.

4.3.1.2 Ουσιαστικές βελτιώσεις (1 τροπολογία εξ ολοκλήρου)

Η τροπολογία 21 (στην αιτιολογική σκέψη 12) διευκρινίζει ότι η δημιουργία λειτουργικών τμημάτων εναερίου χώρου θα πρέπει να λαμβάνει υπόψη, ανάλογα με την περίπτωση, τις συστάσεις του Eurocontrol. Κατά συνέπεια, γίνεται δεκτή μετά από αναδιατύπωση.

4.3.1.3 Χρήσιμες διευκρινίσεις (5 τροπολογίες εξ ολοκλήρου)

Οι τροπολογίες 17, 18, 19, 20, 22 (στις αιτιολογικές σκέψεις 2, 3, 6, 9 και στο άρθρο 1) προσθέτουν ένα νέο κείμενο και/ή διαγράφουν τμήματα κειμένου, διευκρινίζοντας με τον τρόπο αυτό το πνεύμα του κανονισμού.

4.3.2 Τροπολογίες που γίνονται δεκτές κατ'αρχήν, μετά από αναδιατύπωση (5 τροπολογίες)

Η τροπολογία 23 (στο άρθρο 3) καθορίζει υποχρέωση επίτευξης αποτελέσματος εντός συγκεκριμένης χρονικής περιόδου. Ωστόσο, δεδομένου ότι η εγκαθίδρυση ενιαίας Ευρωπαϊκής Περιοχής Πληροφοριών Πτήσης Ανώτερου Εναέριου Χώρου εξαρτάται από απόφαση της ICAO, θα ήταν καταλληλότερο να τεθεί η υποχρέωση αυτή στην Επιτροπή για την κίνηση της διαδικασίας εντός συγκεκριμένης χρονικής περιόδου.

Η τροπολογία 26 (στο άρθρο 5) καθορίζει μία διαδικασία διαιτησίας που θα αναλαμβάνει η Επιτροπή για την επίλυση διαφορών σε σχέση με τον καθορισμό λειτουργικών τμημάτων του εναέριου χώρου. Η κοινή θέση δεν προβλέπει μηχανισμούς που να διασφαλίζουν ότι οι αποφάσεις των κρατών μελών στο θέμα αυτό θα οδηγήσουν εγκαίρως και με αποτελεσματικό τρόπο την αναδιοργάνωση των υπηρεσιών εναέριας κυκλοφορίας σε λίγα ομοιογενή λειτουργικά τμήματα. Η Επιτροπή μπορεί συνεπώς να δεχθεί την αρχή μιας διαδικασίας διαβουλεύσεων στο πλαίσιο της Επιτροπής Ενιαίου Ουρανού με τη συζήτηση της συνάφειας των επιμέρους λειτουργικών τμημάτων του εναέριου χώρου σε σχέση με γειτονικά τμήματα.

Η τροπολογία 27 (νέο άρθρο) διευκρινίζει τις λεπτομέρειες της διαδικασίας σχεδιασμού εναέριου χώρου και αεροδιαδρόμων. Η Επιτροπή συμφωνεί με τις λεπτομέρειες αυτές οι οποίες, σε μεγάλο βαθμό, ήδη υφίστανται. Η τροπολογία αυτή είναι συνεπώς περιττή.

Η τροπολογία 30 (στο άρθρο 8) προβλέπει την παροχή πληροφοριών στην Επιτροπή σχετικά με την εφαρμογή της έννοιας της ευέλικτης χρήσης του εναέριου χώρου. Η Επιτροπή μπορεί να κάνει δεκτή την τροπολογία αυτή, ο στόχος της οποίας ήδη καλύπτεται από το άρθρο 7 παράγραφος 2 της κοινής θέσης.

Η τροπολογία 31 (στο άρθρο 10) διαγράφει τις διατάξεις της κοινής θέσης που αφορούν τη διαδικασία αναθεώρησης και την πιθανή επέκταση εφαρμογής των εν λόγω εννοιών του παρόντος κανονισμού στον κατώτερο εναέριο χώρο. Η διαγραφή αυτή εξαρτάται από την εισαγωγή παρόμοιων διατάξεων σε συνδυασμό με την τροπολογία 28.

4.3.3 Τροπολογίες που απορρίφθηκαν από την Επιτροπή (2 τροπολογίες εξ ολοκλήρου)

Η Επιτροπή θεωρεί ότι οι τροπολογίες 25 και 29 είναι αντίθετες με τις βασικές αρχές και τη φιλοσοφία της πρότασής της.

Η τροπολογία 25 (στο άρθρο 4) συνδέει την αλλαγή στην ταξινόμηση του εναέριου χώρου με τη δημιουργία Ευρωπαϊκής Περιοχής Πληροφοριών Πτήσης Ανώτερου Εναέριου Χώρου και διευκρινίζει τη φύση της ταξινόμησης αυτής. Η παροχή λεπτομερειών σε τέτοια έκταση δεν μπορεί να γίνει δεκτή.

Η τροπολογία 29 (στο άρθρο 7) επαναφέρει το κείμενο της πρότασης της Επιτροπής σχετικά με το συντονισμό μεταξύ πολιτικού και στρατιωτικού τομέα. Η διατύπωση αυτή δεν ταιριάζει πλέον με το κείμενο της κοινής θέσης και με την νομική της βάση, δεδομένου του αντίκτυπου σε στρατιωτικές επιχειρήσεις και ασκήσεις.

4.4 Κανονισμός του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (2001/0237 (COD))

Το Ευρωπαϊκό Κοινοβούλιο ενέκρινε, σε δεύτερη ανάγνωση, 1 τροπολογία στην κοινή θέση του Συμβουλίου.

Η Επιτροπή μπορεί να κάνει δεκτή, εν μέρει, την εν λόγω τροπολογία.

4.4.1 Τροπολογίες που έγιναν δεκτές από την Επιτροπή (1 τροπολογία εν μέρει)

Η τροπολογία 32, 2ο μέρος (στο άρθρο 10) αποτελεί βελτίωση, δεδομένου ότι απαιτεί την επίσπευση της διαδικασίας συμμόρφωσης όλων των συστημάτων με τις βασικές απαιτήσεις.

4.4.2 Τροπολογίες που απορρίφθηκαν από την Επιτροπή (1 τροπολογία εν μέρει)

Η τροπολογία 32, 1ο μέρος (στο άρθρο 10) δεν γίνεται δεκτή δεδομένου ότι η εφαρμογή των βασικών απαιτήσεων προϋποθέτει μεταβατική περίοδο, κατά τη διάρκεια της οποίας θα πρέπει να καθορισθούν οι εκτελεστικοί κανόνες και οι κοινοτικές προδιαγραφές.

5. Συμπερασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της βάσει των ανωτέρω.